Az Európai Parlament és a Tanács 292/97/EK határozata

(1996. december 19.)

az egyes adalékanyagok meghatározott élelmiszerek gyártásánál való felhasználását tiltó nemzeti jog fenntartásáról

AZ EURÓPAI PARLAMENT ÉS AZ EURÓPAI UNIÓ TANÁCSA,

tekintettel az Európai Közösséget létrehozó szerződésre és különösen annak 100a. cikkére,

tekintettel az emberi fogyasztásra szánt élelmiszerekben felhasználásra engedélyezett élelmiszer-adalékanyagokra vonatkozó tagállami jogszabályok közelítéséről szóló, 1988. december 21-i 89/107/EGK tanácsi irányelvre [1] és különösen annak 3a. cikkére,

tekintettel a Bizottság javaslatára [2],

tekintettel a Gazdasági és Szociális Bizottság véleményére [3],

a Szerződés 189b. cikkében megállapított eljárásnak megfelelően [4],

mivel az adalékanyagok összehangolására irányuló szabályok nem befolyásolhatják a tagállamokban 1992. január 1-jén hatályban levő rendelkezések alkalmazását, amelyek megtiltják bizonyos adalékanyagok használatát egyes hagyományosnak minősített, és saját területükön előállított élelmiszerekben;

mivel a hagyományosnak minősített élelmiszerek jegyzékét a tagállamok által a Bizottságnak 1994. július 1-jéig megküldött értesítések alapján kell összeállítani; mivel figyelembe kell azonban venni az új tagállamok által ezen időpont után megküldött értesítéseket is;

mivel e határozat általános célja azonban nem az, hogy meghatározza az élelmiszerek hagyományos jellegét; és különösen, mivel a hagyományos jelleget nem egyszerűen az adalékanyagok ilyen termékekben való felhasználásának megtiltásával kell meghatározni;

mivel figyelemmel kell lenni mindazonáltal arra, hogy összességében mennyire jelentős a bizonyos adalékanyag-kategóriáknak az élelmiszerek előállításában való felhasználására vonatkozó, az 1992. január 1-jén hatályban lévő nemzeti jogszabályi tilalom; mivel meg kell tartani bizonyos gyártási módszerek különleges jellegzetességeit; mivel figyelemmel kell lenni az ilyen termékeket érintő kereskedelmi gyakorlatok tisztességességére és a fogyasztók érdekeire, mielőtt felhatalmazást lehetne adni, hogy tartsák fenn bizonyos adalékanyag-kategóriák használatának betiltását;

mivel egy terméknek olyan hagyományos termékként való megjelölése, amelyre egy tagállam fenntarthatja nemzeti jogszabályait, nem sértheti az eredetmegjelölésről és a különleges tulajdonságok tanúsításáról szóló 2081/92/EGK [5] és 2082/92/EGK [6] rendelet rendelkezéseit;

mivel a 89/107/EGK irányelv és az egyedi irányelvek csak azon adalékanyagokat engedélyezik, amelyek nem károsak az emberi egészségre; mivel a közegészség védelme ennélfogva nem lehet olyan követelmény, amely igazolná bizonyos adalékanyagok használatának betiltását bizonyos, hagyományosnak tekintett különleges élelmiszerekben;

mivel bizonyos adalékanyagok felhasználásának a tilalma elvileg nem vezethet diszkriminációhoz a 89/107/EGK irányelv I. mellékletében említett, azonos kategóriába tartozó egyéb adalékanyagok tekintetében, és így nem befolyásolhatja a közösségi harmonizációt;

mivel az átláthatóság érdekében meg kell határozni bizonyos olyan adalékanyag-kategóriákat, amelyek egyes élelmiszerekben való felhasználásának tilalmát a tagállamok fenntarthatják, eltérve a 89/107/EGK irányelv, valamint a 94/35/EK [7], 94/36/EK [8] és 95/2/EK [9] egyedi irányelv rendelkezéseitől;

mivel nem szabad veszélyeztetni a letelepedés szabadságát és az áruk szabad mozgását sem a nemzeti jogszabályok fenntartásának engedélyezésével, sem más, a címkézésre vonatkozó olyan rendeletekkel, amelyek megkülönböztetik e termékeket a hasonló élelmiszerektől; mivel a Szerződés rendelkezéseivel összhangban ezért fenn kell tartani az összes tagállamban a hasonló jellegű, hagyományosnak vagy nem hagyományosnak minősülő élelmiszerek szabad mozgását, forgalomba hozatalát és gyártását,

ELFOGADTA EZT A HATÁROZATOT:

1. cikk

A 89/107/EGK irányelv 3a. cikke értelmében és az abban meghatározott feltételekkel összhangban, a mellékletben felsorolt tagállamok felhatalmazást kapnak, hogy fenntartsák jogszabályaikat bizonyos adalékanyag-kategóriáknak az említett mellékletben felsorolt élelmiszerek előállításában való felhasználása tilalmára vonatkozóan.

E határozatot a 2081/92/EGK és a 2082/92/EGK rendelet sérelme nélkül kell alkalmazni.

2. cikk

Ennek a határozatnak a tagállamok a címzettjei.

Kelt Brüsszelben, 1996. december 19-én.

az Európai Parlament részéről

az elnök

K. Hänsch

a Tanács részéről

az elnök

S. Barrett

[1] HL L 40., 1989.2.11., 27.o. A 94/34/EK irányelvvel (HL L 237., 1994.9.10., 1.o.) módosított irányelv.

[2] HL C 134., 1995.6.1., 20. o. és HL C 186., 1996.6.26., 7.o.

[3] HL C 301., 1995.11.13., 43.o.

[4] Az Európai Parlament 1996. január 16-i véleménye (HL C 32., 1996.2.5., 21.o.), a Tanács 1996. június 18-i közös állásfoglalása (HL C 315., 1996.10.24., 4.o.) és az Európai Parlament 1996. október 23-i határozata (HL C 347., 1996.11.18.). A Tanács 1996. december 9-i határozata.

[5] HL L 208., 1992.7.24., 1. o. Az 1994. évi csatlakozási okmánnyal módosított rendelet.

[6] HL L 208., 1992.7.24., 9. o. Az 1994. évi csatlakozási okmánnyal módosított rendelet.

[7] HL L 237., 1994.9.10., 3. o.

[8] HL L 237., 1994.9.10., 13. o.

[9] HL L 61., 1995.3.18., 1. o.

--------------------------------------------------

MELLÉKLET

AZON TERMÉKEK, AMELYEKRE AZ ÉRINTETT TAGÁLLAMOK TOVÁBBRA IS FENNTARTHATJÁK A BIZONYOS ADALÉKANYAG-KATEGÓRIÁK HASZNÁLATÁRA VONATKOZÓ TILALMAT

Tagállam | Élelmiszerek | Továbbra is betiltható adalékanyag-kategóriák |

Németország | Hagyományos német sör ("Bier nach deutschem Rinheitsgebot gebraut") | Mind, kivéve a hajtógázokat |

Görögország | "Feta" | Mind |

Franciaország | Hagyományos francia kenyér | Mind |

Franciaország | Hagyományos francia tartósított szarvasgombák | Mind |

Franciaország | Hagyományos francia csigakonzervek | Mind |

Franciaország | Hagyományos francia liba- és kacsakonzervek ("confit") | Mind |

Ausztria | Hagyományos osztrák "Bergkäse" | Mind, kivéve a tartósítószereket |

Finnország | Hagyományos finn "Mämmi" | Mind, kivéve a tartósítószereket |

Svédország Finnország | Hagyományos svéd és finn gyümölcsszirupok | Színezékek |

Dánia | Hagyományos dán "Kødboller" | Tartósítószerek és színezékek |

Dánia | Hagyományos dán "Leverpostej" | Tartósítószerek (kivéve a szorbinsavat) és színezékek |

Spanyolország | Hagyományos spanyol "Lomo embuchado" | Mind, kivéve a tartósítószereket és az antioxidánsokat |

Olaszország | Hagyományos olasz "Salame cacciatore" | Mind, kivéve a tartósítószereket, az antioxidánsokat, az ízfokozókat és a csomagológázt |

Olaszország | Hagyományos olasz "Mortadella" | Mind, kivéve a tartósítószereket, az antioxidánsokat, a pH-szabályozókat, az ízfokozókat, a stabilizátorokat és a csomagológázt |

Olaszország | Hagyományos olasz "Cotechino e zampone" | Mind, kivéve a tartósítószereket, az antioxidánsokat, a pH-szabályozókat, az ízfokozókat, a stabilizátorokat és a csomagológázt |

--------------------------------------------------